Chroniese besluiteloosheid – Wat moet ek doen? - WelstandWelstand
Tuis / Advies / Chroniese besluiteloosheid – Wat moet ek doen?
Chroniese besluiteloosheid – Wat moet ek doen?
So baie besluite moet daagliks geneem word, van dié wat klein en onbeduidend is (Wat sal ek aantrek? Wat sal ek eet vir ontbyt?) tot dié wat belangrik en lewensveranderend is (Watter loopbaan sal ek kies? Moet ek met hierdie persoon trou?). Party mense blyk geen probleem daarmee te hê om dag in en dag uit besluite te neem nie, maar dan is daar diegene wat aan chroniese besluiteloosheid ly.
Chroniese besluiteloosheid is meer as gewone besluiteloosheid. Dit is 'n gedragsprobleem en diegene wat daardeur geaffekteer word, mag so verteer word deur die moontlike gevolge van 'n verkeerde besluit dat hulle nie die resultate raaksien wat volg wanneer glad nie opgetree word nie, of hulle mag net verstar wees, dit uitstel, vergeet of vermy omdat die gevolge van enige besluit hulle op die verkeerde pad mag plaas, aaklige resultate mag oplewer, of spyt mag veroorsaak.
Chroniese besluiteloosheid kan uit verskillende kwessies voortspruit. Hier volg sommige van dié wat meer algemeen voorkom.
Vrees vir mislukking. Die vooruitsig van mislukking kan verlammend wees. Om die uitkoms van 'n keuse te vrees kan jou daarvan weerhou om risiko's te neem en nuwe dinge te probeer. Om niks te doen nie voel veiliger. Om 'n situasie onopgelos te laat skep die illusie dat 'n slegte uitkoms vermy word, terwyl die gevolge van 'n gebrek aan aksie geïgnoreer word.
Wat om te doen: Besef dat mislukking 'n deel van die lewe uitmaak. Dit maak jou nie "minder as" nie. Sommige van die grootste lesse spruit uit mislukking. Dit kan 'n wonderlike stap na iets selfs beter wees. As jy standpunt inneem om by jou besluit te staan, leer jy om in moeilike situasies jou voete te vind.
Vrees vir spyt. Om vooruit te bekommer oor besluitneming begin dikwels met "wat as?". Aksie mag tot spyt lei. Jy kan dalk so behep raak met die gedagte aan die moontlike negatiewe gevolge van 'n verkeerde besluit dat jy die verliese miskyk wat volg as jy geen aksie neem nie. Dit sluit in dat jy dalk geleenthede by jou laat verbygaan; vasgevang sit in onbevredigende omstandighede; deur jou eweknieë, vriende en familie agtergelaat word; ander teleurstel en selfkritiek genereer.
Wat om te doen: Wat is die ergste wat kan gebeur? Wees eerlik en realisties. Wat is die kanse dat dit werklik sal gebeur? Menigmaal mag die negatiewe gevolge van die ergste scenario ongemaklik wees – maar gewoonlik is hulle hanteerbaar. Ondersoek die ergste gevolge van elke opsie en kies die een waarmee jy die gemaklikste sou wees.
Verlammende analise. Om die beste keuse te maak beteken om tussen alternatiewe te besluit. Jy gaan herhaaldelik heen en weer; niks staan uit as die een om te kies nie. Dit is oordrewe analise, wat jou onvermoë om 'n vinnige besluit te neem vererger.
Wat om te doen: Maak 'n lys van die voor- en nadele. Sodra jy hulle op papier uiteengesit het, kan jy hulle beter sien en makliker evalueer, 'n tydsbeperking daarop sit en dan 'n besluit neem. Dit hoef nie perfek te wees nie – jy kan later aanpassings maak. Tree op, maak veranderings indien nodig en beweeg aan. Niks goeds kom daarvan om eindeloos daaroor te tob nie.
Vrees om iets te ontbeer. Dit beteken om alle geleenthede te wil benut en alle opsies oop te hou. Dit is om nie te besluit nie weens 'n diepgaande gevoel dat om een keuse te maak die alternatief uitsluit. Dit mag manifesteer as nie in staat te wees om een professionele pad te kies nie omdat dit ander toemaak. Of nie in staat te wees om tevrede te wees met een plan van aksie nie terwyl 'n ander ewe aantreklike keuse laat vaar moet word.
Wat om te doen: Voorwaardes en keuses sal nooit vlekkeloos wees nie. Voeg eenvoudig die daad by die woord en maak vrede met jou besluit. Die vrees om iets te ontbeer kan tot gevolg hê dat jy alles ontbeer.
Dikwels maak die begeerte om een honderd persent seker van die akkuraatheid/korrektheid van jou besluit te wees jou besluiteloos. Terwyl hierdie aspirasie in die meeste situasies loofwaardig is, kan dit buitensporige stres ontlok en daartoe lei dat jy nie jouself vertrou nie. As jy na perfeksie in alles strewe, is die kanse goed dat jy die neem van 'n besluit so lank as moontlik sal uitstel omdat jy bang is vir mislukking.
Wat om te doen: Daar is geen perfekte besluite nie. Laat gaan en neem bloot die besluit waartoe jy hier en nou in staat is.
· Om ander te behaag. Niks gee vinniger aanleiding tot besluiteloosheid as om toe te laat dat die begeerte om ander te behaag jou aksies dikteer nie. Alles, van op 'n nuwe rok te besluit tot wat om te eet, voel soos 'n lewensveranderende besluit omdat jy ander mense se menings toelaat om jou stem te smoor.
· Wat om te doen: Herken wat jy sal verdra en wat nie. As jy jou kernwaardes ken en onthou, maak dit jou besluite effe makliker. Wanneer jy besluite neem wat in lyn is met wie jy werklik is, word hulle uiteindelik later op die pad beter, meer bevredigende besluite. Jy kan nie almal gelukkig maak nie. Jy kan sleg besluite neem wat vir jou reg is, fokus dus op jou eie voorkeure en afkere. Moenie besluite neem net om iemand anders te behaag nie. Die doelwit hier is om duideliker te sien sodat jy die besluit kan neem wat vir jou die beste is.
Eindelose keuses. Navorsing toon dat 'n oormaat van keuses jou deurmekaar kan maak en jou besluite laat neem wat nie in jou beste belang is nie. Om die aantal opsies te beperk help jou om beter besluite neem en bied jou meer bevrediging nadat die besluit geneem is. Om ses of minder opsies te hê (in plaas van 24) help jou om beter te besluit en laat jou meer tevrede voel met jou besluite.
Wat om te doen: Probeer om jou opsies af te skaal na omtrent twee tot drie, maar beslis minder as ses.
Laastens: Elke besluit wat jy neem, gaan gepaard met 'n sekere proporsie risiko. As jy dit moeilik vind om besluite te neem, skep moed. Almal ly op een of ander tyd in hulle lewens daaraan, selfs diegene wat baie beroemd is, met baie geld en dinamiese loopbane. Besef dat jy nie vir die res van jou lewe deur besluiteloosheid gevange gehou hoef te word nie. Om jou eie probleme met die neem van besluite te identifiseer kan die eerste stap wees tot die bou van innerlike kragte wat jou besluitneming minder angswekkend en uiteindelik meer vervullend sal maak. Wanneer jy met selfvertroue besluite betyds kan neem, voel jy beter oor jouself, verdien ander se respek, en sal jy meer bevrediging in alle aspekte van jou lewe ervaar.